เหลี่ยมเสี่ย(หุ้น)ลูบคมตลาดทุน
ในบรรดานักลงทุนรายใหญ่ วงการตลาดหุ้นไทย
30 ส.ค. 2559

ธนะชัย ณ นคร
 
ในบรรดานักลงทุนรายใหญ่ วงการตลาดหุ้นไทย
หากพูดถึงบุคคลที่มีนักลงทุนรายย่อย เฝ้าติดตาม หรือมีแฟนคลับจำนวนมาก ก็น่าจะมี “เสี่ยยักษ์” หรือคุณวิชัย วชิรพงศ์ และ “เสี่ยป๋อง” คุณวัชระ แก้วสว่าง
นักลงทุนรายใหญ่ทั้งสองคน มีนักลงทุนเฝ้าติดตามผ่าน Facebook กันค่อนข้างมาก
เข้าใจว่า การประสบความสำเร็จ กระทั่งก้าวขึ้นมาเป็นนักลงทุนรายใหญ่ นั่นแหละ คือประเด็นหลัก หรือปัจจัยหลักที่คนอยากจะรู้ว่า พวกเขาทำอย่างไรถึงจะมาถึงจุดนี้ได้
เสี่ยยักษ์ จะพยายามพูดถึงความอดทน
หากมั่นใจว่าหุ้นตัวนั้น “ดี” ก็ “รอได้”
ทุกสิ่งทุกอย่าง ต้องใช้เวลา และทำการบ้านมาอย่างรอบคอบ
แต่ก็ใช่ว่าจะประสบความสำเร็จในหุ้นทุกตัว เมื่อเราล้มได้ ก็ต้องลุกขึ้นมาใหม่ได้ แล้วสู้ต่อไป
เสี่ยยักษ์นั้น ทุกคนต่างทราบกันดีว่า ฐานบัญชาการของเขานั้นอยู่ที่ บล.เมย์แบงก์ กิมเอ็ง(ประเทศไทย)
ขณะที่เสี่ยป๋องเอง ก็จะพูดเรื่อง กราฟ เรื่องสัญญาณทางเทคนิค หรือ “เส้นกราฟไม่เคยหลอกใคร”
ดังนั้น เวลา เสี่ยป๋อง โพสต์รูปภาพในห้องทำงาน(บล.เอเซีย พลัส) หรือห้องเทรดหุ้นของเขา ก็จะเห็นจอคอมพิวเตอร์ หลายเครื่องมาก และทุกเครื่องจะมีเส้นกราฟเปิดอยู่
ทว่า อีกด้านหนึ่ง สไตล์ของนักลงทุนรายใหญ่แต่ละคนก็จะแตกต่างกันไป
ต่างคนต่างมี “เหลี่ยม” หรือมุมของตัวเอง
หากพูดถึง “กรณีศึกษา” ก็ต้องออกมาให้ข้อมูลในสไตล์นี้
แต่จริงแล้ว เบื้องหลัง พวกเขาอาจต้องเผชิญ หรือมีเทคนิค มีวิธีการอะไรต่างๆ ที่มากกว่านั้น และบางเรื่องก็นำมาเปิดเผยไม่ได้
“เสี่ยปู่” หรือ คุณสมพงษ์ ชลคดีดำรงกุล ค่อนข้างจะโลว์โปรไฟล์
แต่หากย้อนกลับไปก่อนหน้านี้หลายๆ ปี เสี่ยปู่จะโลว์โปรไฟล์มากกว่าปัจจุบันค่อนข้างเยอะ
และเป็นบุคคลประเภท Low profile, High profit
“นเรศ งามอภิชน” นักลงทุนรายใหญ่รุ่นเก๋า ที่ไม่มีคำว่า “เสี่ย” นำหน้า แต่ต่างก็ทราบกันดีว่า พอร์ตหุ้นของเขานั้น มีมูลค่าเป็นหลักพันล้านบาท
นักลงทุนคนนี้ ถือเป็นอีกหนึ่งขาใหญ่ของ บล.เมย์แบงก์ กิมเอ็งฯ
เขามีเหลี่ยม หรือมีสไตล์การลงทุนในรูปแบบ “เฉพาะตัว”
“หมอวิน” หรือ นพ.รัชต์ชยุตม์ จีระพรประภาเป็นรายใหญ่อีกคนที่ถูกพูดถึง และเป็นข่าวค่อนข้างบ่อย
นักลงทุนคนนี้เติบโตมาจากการที่ได้ “เสี่ยป๋อง” สอนเรื่องการดูสัญญาณทางเทคนิคให้ และเริ่มเข้าสู่วงการตลาดหุ้นมาตั้งแต่อายุยังไม่ถึง 20 ปี
ศรีฟ้า แจ่มวุฒิปรีชา หรือ “มาม่าบลู” มีอยู่ยุคหนึ่งเธอโด่งดังมาก
ส่วนตอนนี้ดูเงียบๆ ไป แต่ก็ยังเป็นรายใหญ่อีกคนที่ยังคงโลดโผนโจนทะยานอยู่ในตลาดหุ้นไทย
“ฉาย บุนนาค” เป็นนักลงทุนรุ่นใหม่อีกคนที่มี “เหลี่ยม” เป็นของตนเอง กระทั่งได้รับการขนานนามจากคนในวงการว่า “พ่อมดทางการเงิน”
คุณฉายเองนั้น ไม่ได้เป็นเพียงแค่นักลงทุนในตลาดหุ้น
ทว่ายังเป็นนักธุรกิจ ที่มีกระแสข่าวว่า เขามีบริษัทที่ทำธุรกิจเป็นของตนเองอยู่จำนวนหลายแห่ง(ในตลาดหุ้น) เพียงแต่ว่า ไม่ได้ดำเนินการด้วยตัวเอง
“บอย ท่าพระจันทร์” หรือ อรรถวัติ ศิริสิทธิธงไชย คือ เซียนพระที่เป็นที่รู้จักมากที่สุดในยุคนี้
เขาเป็นนักลงทุนรุ่นใหม่ที่เป็นลูกศิษย์เสี่ยป๋องอีกคน มีคนบอกว่า เป็นนักลงทุนประเภทถึงลูกถึงคน กล้าได้กล้าเสีย และมีสัมมาคารวะต่อนักลงทุนรุ่นพี่ เป็นนักลงทุนในตลาดหุ้นคนหนึ่งที่น่าจับตา
จริงแล้ว ยังมีนักลงทุนรายใหญ่อีกหลายคนที่ไม่ได้นำมาเขียนถึง เช่น ในกลุ่มสาย VI (ก็ไม่รู้ว่า VI จริงหรือเปล่า)
บางคนผมรู้จักเป็นการส่วนตัว
แต่บางคนก็ไม่ได้รู้จัก เพียงแต่มีบุคคลในวงการตลาดหุ้นได้กล่าวถึง หรือเล่าสู่กันฟัง
นักลงทุนรายใหญ่แต่ละคนต่างมีกลุ่ม มีก๊วน
บางคนก็ต้องถูกดีดออกจากก๊วน เพราะอาจมีการ “หักเหลี่ยม”(หักหลัง) กันเกิดขึ้น หรือผลประโยชน์ไม่ลงตัว
เช่น หากมีการได้หุ้นที่ได้รับการจัดสรรมา(ไม่ว่าด้วยรูปแบบใด) แต่มีการตกลงกันในกลุ่มว่า ห้ามขายออกมาก่อน
แต่หากมีคนใดขายออกมา(ก่อน) ก็ต้องมีการเช็กบิลกันล่ะ
หรือบางครั้ง การหักเหลี่ยมก็มาจากกรณีอื่น เช่น นักลงทุนรายใหญ่ระดับอาวุโส 2 คน เคยสนิทกัน ลงทุนในหุ้นตัวเดียวกัน(หลายตัว) แต่ต่อมาล่าสุดกลับต้องแยกทางกัน และหากไม่จำเป็นก็จะไม่คุยกัน
หรือนักลงทุนรายใหญ่(อาวุโส) 2 คน จากเคยระหองระแหงกัน ก็กลับมาคบสนิทใจกันมากขึ้น
บางกรณีในวงการตลาดหุ้นก็คล้ายนักการเมือง
(อาจ)ไม่มีมิตรแท้ และศัตรูที่ถาวร